15 jaar tronkstraf vir kabeldieweFoto bloot ter illustrasie. (Argieffoto: pixabay) Drie kabeldiewe is vandeesweek swaar strawwe opgelê nadat hulle in die Belfast-landdroshof aan kabeldiefstal skuldig bevind is. Die drie oortreders is elk 15 jaar tronkstraf opgelê nadat hulle in Oktober verlede jaar van Transnet se koperkabels gebuit het. “Die vonnis bevestig dat Transnet se ingrypings, in samewerking met wetstoepassingsagentskappe en veiligheidsmaatskappye, resultate lewer,” sê Ayanda Shezi, woordvoerder van Transnet. Die drie beskuldigdes is destyds naby ŉ spoorlyn in Wonderfontein, Mpumalanga, in hegtenis geneem nadat hulle 67 m van Transnet se oorhoofse kabels afgeknip en gesteel het. Al drie is skuldig bevind aan die beskadiging van noodsaaklike infrastruktuur. Hulle is ook skuldig bevind op ŉ aanklag ingevolge die Immigrasiewet. Nuwe wetgewing maak voorsiening vir swaarder vonnisse vir diegene wat daaraan skuldig bevind word dat hulle noodsaaklike infrastruktuur beskadig het. “Die skuldigbevindings moet dien as ŉ waarskuwing aan enigiemand wat met noodsaaklike infrastruktuur peuter en sodoende Transnet se bedrywighede en die ekonomie van die land saboteer,” sê Shezi.